SKRIFTLIG FORESPØRGSEL E-1381/02

af Paul Lannoye (Verts/ALE) til Kommissionen

(14. maj 2002)

Om: Tilladelse fra Belgien til behandling af levnedsmidler og levnedsmiddelingredienser med ioniserende stråling

I henhold til artikel 4, stk. 6, i Europa-Parlamentets og Rådets direktiv 1999/2/EF(1) om indbyrdes tilnærmelse af medlemsstaternes lovgivning om levnedsmidler og levnedsmiddelingredienser, som er behandlet med ioniserende stråling, er Liste over medlemsstaternes tilladelser vedrørende levnedsmidler og levnedsmiddelingredienser, som det er tilladt at behandle med ioniserende stråling offentliggjort i EFT C 43 af 16.2.2002, s. 18.

For Belgiens vedkommende svarer denne liste ikke til de tilladelser vedrørende ioniserende stråling, som var fastsat ved ministeriel bekendtgørelse af 16. juli 1980 (og senere ændringer), som foruden de tilladelser, der nævnes i EFT C 43 af 16.2.2002, s. 18, tillader behandling med ioniserende stråling af:

- jordbær

- arabisk gummi

- visse tørrede grønsager

- kogte, pillede eller dybfrosne rejer

- maskinudbenet fjerkrækød og

- æggehvide.

Hvorledes forklarer Kommissionen disse uoverensstemmelser? Hvilke foranstaltninger agter Kommissionen at træffe for at sikre pålideligheden i de oplysninger, medlemsstaterne meddeler om tilladelser til behandling af levnedsmidler og levnedsmiddelingredienser med ioniserende stråling?

(1) EFT L 66 af 13.3.1999, s. 16.

Svar afgivet på Kommissionens vegne af David Byrne

(21. juni 2002)

I henhold til artikel 4, stk. 4 og stk. 5, i Europa-Parlamentets og Rådets direktiv 1999/2/EF af 22. februar 1999 om indbyrdes tilnærmelse af medlemsstaternes lovgivning om levnedsmidler og levnedsmiddelingredienser, som er behandlet med ioniserende stråling(1), kan medlemsstaterne, indtil den fuldstændige positivliste over levnedsmidler, som det i EU er tilladt at behandle med ioniserende stråling, træder i kraft:

- opretholde gældende tilladelser, såfremt disse er i overensstemmelse med Den Videnskabelige Komité for Levnedsmidlers udtalelser og henstillinger og med bestemmelserne i direktiv 1999/2/EF

- give tilladelse til behandling af levnedsmidler med ioniserende stråling, hvis en anden medlemsstat har opretholdt en tilladelse for disse levnedsmidler.

Kommissionen har offentliggjort listen over tilladelser i medlemsstaterne i De Europæiske Fællesskabers Tidende(2).

Belgien har først for nylig gennemført direktiv 1999/2/EF i sin nationale lovgivning. Kommissionen har konstateret en række uoverensstemmelser mellem den liste, der er godkendt i den belgiske lovgivning, og den liste, Kommissionen har offentliggjort, især vedrørende jordbær, arabisk gummi, visse tørrede grøntsager og te. De belgiske tilladelser for disse produkter er ikke i overensstemmelse med artikel 4, stk. 4, og Kommissionen har derfor bedt de belgiske myndigheder komme med en redegørelse.

Tilladelsen for rejer er i overensstemmelse med artikel 4, stk. 4, og dette produkt er på den liste, Kommissionen har offentliggjort(3).

I overensstemmelse med artikel 4, stk. 5, i direktiv 1999/2/EF har Belgien for nylig givet tilladelse til behandling af maskinudbenet fjerkrækød og æggehvide. Dette er i overensstemmelse med lovgivningen, da mindst en medlemsstat har opretholdt tilladelsen for begge produkter. Kommissionen vil offentliggøre en ajourført liste over tilladelser i medlemsstaterne inden for den nærmeste fremtid.

Oplysninger om bestråling af levnedsmidler, herunder listen over tilladelser i medlemsstaterne, findes på nedenstående websted for Europa-Kommissionens generaldirektorat (GD) Sundhed og Forbrugerbeskyttelse: http://europa.eu.int/comm/food/fs/sfp/sfp_index_en.html.

(1) EFT L 66 af 13.3.1999.

(2) EFT C 43 af 16.2.2002.

(3) EFT C 43 af 16.2.2002.